Komitee bekend wat oor OB se lot besluitDie Openbare Beskermer, adv. Busisiwe Mkhwebane. (Foto: Twitter) Die speaker van die Nasionale Vergadering (NV), Thandi Modise, het Woensdagaand die name ontvang van parlementslede wat sal ondersoek instel of daar gronde is om die openbare beskermer (OB), adv. Busisiwe Mkhwebane, uit haar amp te verwyder. Luidens ’n verklaring uitgereik deur die parlement verteenwoordig die 26 lede wat as komitee aangestel is die 14 politieke partye in die NV. Altesaam 11 lede sal stemgeregtigde lede van die komitee wees en nóg 15 sal nie-stemgeregtigde lede wees. Partye het tot 31 Maart tyd gehad om name vir die komitee voor te lê. Die ANC sal verteenwoordig word deur Doris Dlakude, Qubudile Dyantyi, Tina Joemat-Pettersson, Mondli Gungubele, Judu Hermans en Bekizwe Nkosi. Julius Malema sal die EFF verteenwoordig as stemgeregtigde. Annelie Lotriet en Leon Schreiber sal as DA-lede die komitee verteenwoordig. Cornelius Mulder sal die VF Plus as stemgeregtigde verteenwoordig. Die NV het tydens sy sitting op 16 Maart ten gunste van die aanstel van die komitee gestem, nadat hy die verslag van ŉ onafhanklike paneel van kundiges aanvaar het wat aanbeveel dat só ŉ komitee aangestel word. Die komitee moet voorts ondersoek instel of daar genoeg inligting is wat daarop dui dat Mkhwebane onbevoeg is vir haar pos en sodoende uit haar amp verwyder moet word. Nadat die ondersoek afgehandel is, moet daar ’n verslag by die NV ingedien word. Dié verslag moet bevindinge, voorstelle en redes vir bevindinge voorlê. Die komitee sal tydens sy eerste vergadering sy voorsitter kies.